அம்பலார் ,இப்படி தன்னை அசிங்கப்படுத்திட்டானே என்று நிலை கொள்ளாமல் தவித்தவள், தன் புருஷன் செத்ததும் கழட்டி வைத்த ஒரு கிராம் மூக்குத்திய எடுத்துக்கொண்டு நேராக ஊரணிக்காடு செட்டியார் அடகுக் கடையில் அடகு வைத்துவிட்டுக் கொண்டு வந்த பணத்தோடு அம்பலார் வீட்டு வாசலில் போய் நின்று,”அம்பலாரு மாமா, இதெல்லாம் மொறையா? ஊரெல்லாம் ஒருத்த வீடு பாக்கியில்லாம வரி வாங்கியிருக்கிய, என்ன மட்டும் எதுக்கு ஒதுக்கினிய, நானென்ன தள்ளுப்பட்ட சாதியா? , கோயிலுக்கு வரிப்பணம் கொடுக்க முடியாம வக்கில்லாமயா பொயித்தேன்” என்று ஆங்காரமா மூச்சு விடமாப் பேசிவிட்டு ,”இல்லப்புள்ள ஒன்னைய செரமப்படுத்தபுடாதுன்னுதான் “ என்று இடை மறித்து பேச வந்த மாரிமுத்தோட பேச்சைக் காது கொடுத்துக் கூட கேட்காமல், ஐறூறு ரூபாயை எடுத்து அம்பலார் வீட்டு திண்ணையில் வைத்துவிட்டு அவள் பாட்டுக்கும் போய்க்கொண்டிருந்தாள்.